Na osnovu čl. 2 i 4 Odluke o prodaji akcija u "Novom duvanskom kombinatu" a.d. Podgorica ("Službeni list CG - Opštinski propisi", broj 14/21), Sekretarijat za finansije Glavnog grada, objavljuje

**POZIV**

**ZA DOSTAVU PONUDA ZA KUPOVINU AKCIJA**

**U NOVOM DUVANSKOM KOMBINATU**

I. Glavni grad prodaje akcije u "Novom duvanskom kombinatu" akcionarsko društvo-Podgorica (u daljem tekstu: Novi duvanski kombinat).

II. Glavni grad je vlasnik 2.021.816 akcija u Novom duvanskom kombinatu, a nominalna vrijednost jedne akcije je 1,00 EUR.

III. Ovim putem pozivaju se zainteresovani kupci odnosno domaća i strana pravna i fizička lica da dostave ponudu za kupovinu svih akcija čija nominalna vrijednost iznosi 2.021.816,00 EUR (slovima: dva miliona dvadeset jedna hiljada osam stotina šesnaest eura) i koje se ne mogu prodati ispod nominalne vrijednosti.

IV. Kupoprodaja akcija sprovešće se sa kupcem koji dostavi najpovoljniju ponudu za kupovinu svih akcija odnosno ponudi najviši iznos za kupovinu svih akcija.

V. Uz ponudu za kupovinu svih akcija dostavlja se dokaz o uplati depozita u visini od 0,5% od vrijednosti ponude, na račun Glavnog grada broj 510-1068-37, ili bankarska garancija za ozbiljnost ponude, bezuslovna i plativa na prvi poziv, na iznos od 0,5% vrijednosti ponude, sa rokom važenja koji je pet dana duži od roka važenja ponude. Uplaćeni depozit vraća se nakon realizovane kupoprodaje akcija. Ako prvorangirani ponuđač odustane od kupoprodaje akcija nakon što je utvrđena rang lista, neće mu se vratiti uplaćeni iznos depozita, a garancija banke podnijeće se na naplatu.

VI. Posebna komisija koju obrazuje gradonačelnik Glavnog grada će vrednovati ponude na bazi kriterijuma određenih ovim pozivom. Komisija vrši rangiranje ponuda za koje ocijeni da su formalno ispravne i finansijski i ukupno prihvatljive i utvrđuje rang listu koju objavljuje na internet stranici Glavnog grada: www.podgorica.me. Ponuđač ima pravo prigovora na odluku komisije u roku od pet dana od dana objavljivanja rang liste na internet stranici Glavnog grada. Odluka komisije po prigovoru je konačna i objavljuje se na internet stranici Glavnog grada.

VII. Kupoprodaja akcija sprovešće se sa prvorangiranim ponuđačem u skladu sa Pravilima o načinu trgovanja blokom akcija ("Službeni list CG", broj 36/19) i Zakonom o tržištu kapitala ("Službeni list CG", broj 1/18).

VIII. U ponudi se navodi puni naziv ponuđača, ime odgovornog lica, pečat i potpis; kontakt podaci (adresa za primanje pošte, elektronska adresa, telefonski broj); broj žiro računa.

IX. Ponude se predaju u zatvorenoj koverti na adresu: Njegoševa ulica broj 20, Podgorica, sa naznakom: „POZIV ZA DOSTAVU PONUDA ZA KUPOVINU AKCIJA U NOVOM DUVANSKOM KOMBINATU - NE OTVARATI PRIJE ZVANIČNOG OTVARANJA“.

X. Predajom ponude podrazumijeva se fizički prijem ponude od strane arhive Glavnog grada. Po prijemu ponude izdaje se potvrda koja označava datum i vrijeme prijema prijave. Neblagovremene i nepotpune ponude neće se razmatrati.

XI.Rok za podnošenje ponuda je 15 dana od dana objavljivanja ovog poziva na internet stranici Glavnog grada.

XII. Javno otvaranje ponuda po ovom pozivu biće održano dana 14.06.2021. godine, u 10 časova, u prostorijama Glavnog grada, Njegoševa ulica broj 20, Podgorica.

XIII. Glavni grad ne snosi troškove koji su nastali povodom ponuda na ovaj poziv, dostavljeni materijal se ne vraća i ostaje u arhivi Glavnog grada.

XIV. Ovaj oglas objaviće se na internet stranici Glavnog grada (https://podgorica.me/) i u najmanje jednom dnevnom štampanom mediju koji izlazi na teritoriji Crne Gore.

**GLAVNI GRAD**

**SEKRETARIJAT ZA FINANSIJE**